b'\n_START_ARTICLE_\nA\xc3\xafr\n_START_SECTION_\nHist\xc3\xb2ria\n_START_PARAGRAPH_\nA les roques de l\'A\xc3\xafr, es troben pintures i gravats datats entre el 6000 i el 1000 aC. En el neol\xc3\xadtic, la regi\xc3\xb3 era de pastures, com acrediten aquestes pintures amb mam\xc3\xadfers i ramats; el proc\xc3\xa9s de desertificaci\xc3\xb3 va comen\xc3\xa7ar al tercer mil\xc2\xb7lenni, temps en qu\xc3\xa8 s\'hi van establir els tuaregs emigrats del nord; les pintures dels darrers temps indiquen guerres amb imatges de carros i cavalls. La pintura m\xc3\xa9s famosa n\'\xc3\xa9s una girafa de cinc metres descoberta a Dabous el 1999._NEWLINE_Els tuaregs foren expulsats dels territoris m\xc3\xa9s al nord pels \xc3\xa0rabs, per\xc3\xb2 van controlar l\'A\xc3\xafr completament, almenys des del segle XII. Al segle XV, s\'hi va fundar Agad\xc3\xa8s, que fou part de l\'Imperi Songhai; els tuaregs van esdevenir musulmans en aquest temps. El 1515, va sorgir-hi el soldanat de Kel Oui (quan aquest grup va suplantar els Kel Ger\xc3\xa8s), que despr\xc3\xa9s fou conegut com a soldanat d\'A\xc3\xafr, governat pels tuaregs._NEWLINE_El sold\xc3\xa0 Muhammad al-Baqiri "Sufu" va demanar l\'ajut franc\xc3\xa8s per fer front a l\'anarquia que s\'havia iniciat al territori uns anys abans, amb incursions dels tubus, i es va establir una guarnici\xc3\xb3 francesa a Agad\xc3\xa8s el 1902. Segurament, fou per aix\xc3\xb2 que, el 1903, en fou proclamat sold\xc3\xa0 Uthman Mikitan ibn Abd al-Qadir. Per\xc3\xb2 la situaci\xc3\xb3 no va millorar, l\'autoritat del sold\xc3\xa0 no era respectada perqu\xc3\xa8 els abans servidors eren encoratjats a no servir com a esclaus, i fins i tot el sold\xc3\xa0 ja no estava c\xc3\xb2mode amb els francesos, i la guarnici\xc3\xb3 fou retirada el 1905. Aix\xc3\xb2 va tenir un efecte negatiu a l\'Ahaggar i la guarnici\xc3\xb3 va ser restablerta el 1907 i es va instal\xc2\xb7lar un nou sold\xc3\xa0, Ibrahim ad-Dusuqi ibn Ahmad ar-Raffa, que va governar un any fins a la proclamaci\xc3\xb3, el 1908, d\'Abd ar-Rahman Taghama ibn Muhammad al-Baqiri. El 1908, Agad\xc3\xa8s tenia uns 1.000 habitants i els testimonis indicaven que la situaci\xc3\xb3 no s\'havia estabilitzat encara. Quan la situaci\xc3\xb3 va millorar, els tuaregs ja no estaven interessats en la pres\xc3\xa8ncia francesa, per\xc3\xb2 Fran\xc3\xa7a no tenia intenci\xc3\xb3 de retirar-se\'n. A partir del 1909, els tuaregs van comen\xc3\xa7ar a veure clarament els francesos com a invasors i van comen\xc3\xa7ar accions puntuals i a\xc3\xafllades de lluita. El 22 de juny del 1910, es va constituir el territori militar del N\xc3\xadger i el soldanat hi fou incl\xc3\xb2s._NEWLINE_El 1911, es va rebel\xc2\xb7lar Firhoun, amenokal d\'Ikazkazan, per\xc3\xb2 fou derrotat a M\xc3\xa9naka, i empresonat. En el per\xc3\xadode del 1911 a 1914, els francesos van confiscar camells per servir en altres llocs i van imposar l\'abolici\xc3\xb3 de l\'esclavatge. Ag Mohammed Wau Teguidda Kaocen (1880-1919) era l\'amenokal (cap) d\'Ikazkazan, adherent de la secta sanusiyya, la qual, el mes d\'octubre del 1914, havia declarat la djihad contra els francesos a l\'oasi de Kufra al Fezzan. Kaocen va comen\xc3\xa7ar a preparar la rebel\xc2\xb7li\xc3\xb3 a l\'A\xc3\xafr. Taghama, el sold\xc3\xa0 d\'Agad\xc3\xa8s, d\'acord amb els rebels, va conv\xc3\xa8ncer els francesos que els tuaregs de l\'A\xc3\xafr romanien lleials i aix\xc3\xad foren sorpresos a Agad\xc3\xa8s per les forces de Kaocen i del seu germ\xc3\xa0 Mokhtar Kodogo (total, uns mil homes), el 17 de desembre del 1916, i deixaren la guarnici\xc3\xb3 assetjada al fort\xc3\xad; amb fusells capturats als italians a L\xc3\xadbia, van derrotar les columnes franceses enviades a Agad\xc3\xa8s i es van apoderar de totes les viles de l\'A\xc3\xafr, incloent-hi Ingall, Assod\xc3\xa9 i Aouderas. L\'antic amenokal Firhoum es va escapar dels mateixos francesos durant el 1916 i ara es trobava al nord de Mali. El 3 de mar\xc3\xa7 del 1917, una for\xc3\xa7a francesa important va arribar des de Zinder i va rescatar la guarnici\xc3\xb3, per despr\xc3\xa9s recuperar les ciutats ocupades. Les repres\xc3\xa0lies franceses fores cruels i desproporcionades, especialment contra els marabuts locals, tot i que molts ni eren tuaregs ni havien donat suport a la rebel\xc2\xb7li\xc3\xb3; hi va haver nombroses execucions sum\xc3\xa0ries a Agad\xc3\xa8s i Ingall (unes 130). El sold\xc3\xa0 Taghama fou deposat i substitu\xc3\xaft per Ibrahim ad-Dusuqi ibn Ahmad ar-Raffa (que ja havia estat sold\xc3\xa0 al final del segle\xc2\xa0xix i del 1907 al 1908). El 13 de maig del 1920, en fou proclamat Umaru Agg-Ibrahim, sense autoritat efectiva (encara als anys seixanta, el va succeir el seu fill Ibrahim ibn Umaru)._NEWLINE_Kaocen va fugir cap al nord, al Tibesti, i va seguir fent incursions contra els francesos, fins que fou expulsat cap al Fezzan, on fou capturat a Murzuk per forces locals enemigues dels sanusiyya, i penjat. El seu germ\xc3\xa0 Kodogo va resistir fins al 1920 amb els tubus i els fula al soldanat de Damagaram, fins que va morir en lluita el 1920. El 4 de desembre del 1920, el territori de N\xc3\xadger va deixar de ser militar i el 26 de desembre del 1922 es va crear la col\xc3\xb2nia._NEWLINE_Sota el domini franc\xc3\xa8s, Agad\xc3\xa8s fou capital d\'un cercle administratiu amb aquest mateix nom; la ciutat tenia uns 4.000 habitants el 1950. El 1960, N\xc3\xadger esdevingu\xc3\xa9 independent, per\xc3\xb2 els tuaregs no van obtenir autonomia pol\xc3\xadtica o cultural. Les grans sequeres de finals dels anys setanta i els vuitanta i la fam que van comportar, la mort o disminuci\xc3\xb3 dram\xc3\xa0tica dels ramats, i la desestructuraci\xc3\xb3 de la vida tradicional, van causar, junt amb altres causes m\xc3\xa9s immediates, la revolta armada dels tuaregs iniciada el 1990, que va durar fins a l\'acord de pau d\'Ouagadougou del 5 d\'abril del 1995, acords als quals es van adherir alguns petits grups en els tres anys seg\xc3\xbcents. La revolta es va reprendre el 2007 i encara dura (2008).'